
---- Kamatayan at Pagkabigo lang sa panig ng Hamas --- 


Ang Rebolusyonaryong Landas 
para sa Pagpapalaya ng Palestine 


Ituwid natin ang dalawang bagay. Una, ang mga Palestino 
ay nahaharap sa malupit na pambansang pang-aapi at walang- 
pinipiling pagpatay ng estado ng Israel. may karapatan silang 
ipagtanggol ang kanilang sarili, kabilang ang paggamit ng puwersa. 
Pangalawa, ang kusang pagpatay ng Hamas at mga kaalyado nito sa 
mga sibilyang Israeli ay isang nakakasuklam na krimen na pawang 
kontra-produktibo sa pagpapalayang Palestino. Habang ang Gaza ay 
nahaharap sa pagkadayukdok at pagmamasaker sa kamay ng Israel 
Defense Forces (IDF), dapat ay tutulan agad ng pandaigdigang 
kilusang manggagawa ang pagsalakay na ito. Ngunit para sumu- 
long at magtagumpay ang pakikibaka para sa liberasyong Palestino 
kinakailangan ang landas na ganap ang pagkakaiba sa lahat ng 
iniaalok, maging Islamismo o sekular na nasyonalismo. Hindi mga 
walang kabuluhang sentimyentong pakikiramay na mula sa kabal 
ng mga kaliwang liberal at pekeng sosyalista ang pangangailangan 
kundi rebolusyonaryong bagtasan para sa pagpapalayang Palestino. 


Paano Gagapiin ang Zionistang Estado 


Para masukol ang isang kaaway, dapat samantalahin ang mga 
kahinaan at ma-neutralisa ang mga kalakasan nito. Ang tibay ng 
estado ng Israel ay nagmumula sa katotohanan na ang milyun- 
milyong mamamayang Judeong naninirahan sa loob ng mga hang- 
ganan nito ay tumitingin rito bilang natatanging paraan para ipag- 
tanggol ang kanilang sarili sa isang mapagtunggaling rehiyon. 
Habang ito ang kaso, ang mga Israeli ay lalaban hanggang sa kama- 
tayan para ipagtanggol ang Zionistang estado. Ang lahat ng ito'y 
bahagi ng plano mula noong nagpasya ang imperyalismong British 
na suportahan ang proyektong Zionista. Sa ngayon, sinisiguro ng 
U.S. at Israel ang kanilang mga interes sa Gitnang Silangan sa pama- 
magitan ng paglabag sa mga pambansang karapatan ng sambaya- 
nang Palestino at pagtaguyod ng permanenteng estado ng poot sa 
pagitan ng mga Judeo at Muslim. Ang kumbinasyon ng isang mili- 
tarisadong populasyon at imperyalistang suporta ang nagbibigay sa 
estado ng Israel ng lakas at anyo ng walang-pagkatalo. 

Gayunpaman, ang istrukturang ito ay marupok at pinapanatili 
lamang ng isang mentalidad de asedio (siege mentality) na itina- 
taguyod ng naghaharing uri. Ang punto ng kahinaan ay ang kati- 
yakan na ito'y isang militarisadong teokratikong estado na pinamu- 
munuan ng isang busaksak na pangkatin ng mga tiwaling panatiko. 
Ang mga manggagawang Israeli ay nahaharap sa sapilitang pagpa- 
pasundalo, rehimentasyong pangrelihiyon at brutal na kondisyon sa 
pagtatrabaho at pamumuhay. Ang pagtutol sa alinman sa mga ito 
ay binabansagang pagtataksil sa mga Judeo. Ang sitwasyong ito ay 
lumilikha ng malalim na maka-lahi, panlipunan at pampulitikang 
bitak sa Israel, na dapat samantalahin para mawasak ang Zionistang 
estado at mapalaya ang mga Palestino. 


Hindi ito nagagawa ng estratehiyang jihad ng Hamas at lumalaro 
lamang sa lakas ng Israel. Sa kanilang pag-target sa mga sibilyang 
Israeli, matagumpay lamang nilang inihanay ang lahat ng mga 
Israeli sa likuran ng kinamumuhiang gobyernong Netanyahu, pag- 
garantiya na ang buong lipunan ay magkakaisa sa likod ng madu- 
gong ganting militar laban sa Gaza. Ang kumprontasyong militar 
sa ilalim ng ganitong mga kundisyon ay magdudulot ng pagkabigo 
at katakut-takot na kamatayan sa mga mamamayang Palestino. 

Walang magiging tagumpay kung hindi lalagutin ang ugnayan 
sa pagitan ng mga manggagawang Judeo at ng kanilang mga 
tagapaghari, at hindi ito magagawa kung walang pagkilanlan sa 
demokratikong karapatan ng mamamamayang Judeong Israeli na 
mamuhay bilang isang bansa sa Israel/Palestine. 

Ang mga Islamista at nasyonalistang Palestino ay laging naiipit 
sa pagitan ng alinman sa pagtutok ng kanilang pakikihamok sa 
buong mamamayang Judeo sa Israel o pagtanggap ng pakikipisan 
sa estadong Zionista. Walang patutunguhan ang parehong landas. 
Ang susi ay pagkalso ng bitak sa pagitan ng sambayanang Israeli 
at ng teokratikong estado. Magagawa lamang ito sa pamamagitan 
ng Marxistang estratehiyang militar at pampulitika, batay sa pag- 
unawa na ang magkakaugnay na tunggaliang maka-uri't pambansa 
ay hindi malulutas sa loob ng hangganan ng pribadong pag-aari. 
Mula lamang sa punto de partidang ito posibleng ipaliwanag ang 
isang programang naaayon sa mga interes ng kapwa mga Palestino 
at ang uring manggagawang Israeli. 

Kung isasaalang-alang ang usapin sa lupa: makatarungan ang 
pagnanais ng mga Palestino ng bayad-pinsala para sa krimeng 
istoriko na ginawa sa kanila. Sa loob ng umiiral na mga istruk- 
turang panlipunan, imposible itong ipagkasundo sa karapatan ng 
mga mamamayang Judeo na manatili sa lupa, na kadalasa'y saan 
sila naninirahan ng maraming henerasyon. Ngunit ang Israel, tulad 
ng lahat ng kapitalistang lipunan, ay lubhang di-pantay. Karami- 
han sa mga lupain at ari-arian ay kontrolado ng isang maliit na 
bahagi ng populasyon habang ang mayorya ay nagkukumahog 
para mabuhay. Sa pagtutok sa parasitikong saray na ito para sa 
ekspropriyasyon, posibleng pagsabayin ang panimulang pagbigay 
hustisya sa mga Palestino at ang pagpapaginhawa sa kalagayan ng 
mga obrerong Judeo. 

Sa antas militar, kinakailangang ituon ang maximum presyur 
sa IDF upang ilantad sa lipunang Israel na ang panlulupig sa mga 
Palestino ay may kapalit na di-mababatang halaga. Ang bulag na 
paglulunsad ng mga rocket sa mga lungsod ng Israel ay nagda- 
ragdag lamang sa pagkukusa ng mga tropa na lumaban. Sa halip, 
dapat pakilusin ang buong mamamayang Palestino para bakahin 
ang bawat pulgada ng panghihimasok sa teritoryo at durugin ang 
pagkubkob sa Gaza at West Bank. 

Pero hindi makakamit ang tagumpay sa armadong paglaban 
lamang: dapat itong samahan ng perspektiba ng maka-uring paki- 
kibaka sa loob ng Israel. Nangangailangan ito ng mga pakikibaka 
para sa pang-ekonomiyang pagpapalaya ng mga obrero, pag-kontra 
sa diskriminasyon sa lahi ng mga Arabo at mga Judeong hindi 
puti at para sa separasyon ng relihiyon at estado. Ang mga ito ay 
dapat konektado sa pagwasak sa pangunahing balakid na naka- 
balandra sa daan tungo sa anumang panlipunang pag-unlad: ang 
pang-aapi ng Israel sa mga Palestino. Ang pangkalahatang tungku- 
lin ng mga rebolusyonaryo sa Israel ay matiyak ang pagtaguyod 
ng kilusang manggagawa sa layunin ng liberasyong Palestino, sa 
pakikipagtunggali kontra sa mga Zionistang lider-paggawa. 

Napakaimportante, na ang pakikibaka ng uri sa mga lungsod ay 
dapat ring dalhin sa loob ng hukbong Israeli, na may perspektibang 
magbitak ito. Ang IDF ay binubuo ng mas nakararaming mga con- 
script na sapilitang pinagsundalo. Kung ang serbisyong militar ay 
hindi na itinuturing na mahalaga para sa kaligtasan ng mga Judeo, 
kung ang gugulin sa pang-aapi sa mga mamamayang Palestino ay 
magiging sobrang bigat at kung ang tunggalian sa loob ng Israel 
ay umabot sa punto ng pagsulak, ang hukbong Israeli ay maaaring 
magkabitak at mabibitak. 

Mahigit sa 75 taon ng brutal na kasaysayan ang lubos na nagsa- 
likop sa kapalaran ng mga Judeong Israeli at Palestino. Ang pagpa- 
palaya ng Palestine ay nangangailangan ng pagwasak sa estadong 
Zionista, na imposible kung hindi mapapalaya ang uring mangga- 
gawang Israeli. Kaugnay nito, ang pang-ekonomiya, demokratiko 
at panlipunang pagsulong ng mga obrerong Israeli, at maging ang 
kanilang patuloy na pamumuhay sa Gitnang Silangan, ay naka- 
salalay sa pagwawakas ng pagka-api ng Palestine, na siyang 
pinakapundasyon ng estadong Zionista. 


Paano Gagapiin ang Imperyalismo 

Ang Israel ay suportado ng U.S. at ng lahat ng iba pang imper- 
yalistang kapangyarihan, na muling nagpakita ng kanilang walang 
kundisyong pagsuporta sa pananalakay laban sa Gaza. Kaya, ang 
pagpapalaya ng mga Palestino ay nangangailangan ng estratehiya 
para harapin at gapiin ang imperyalismo sa Gitnang Silangan, at 
sa huling ganap, sa buong daigdig. Ngunit lubos na walang kaka- 
yahang gawin ito ng mga nasyonalista, na nananampalataya sa UN 
at sa “international community” o umaasa sa mga estadong Arabo 
na kontrahin ang U.S. 

Ang UN ay pugad ng mga mandarambong na pinangungunahan 
ng U.S. at ng mga “dakilang” kapangyarihan, na sila mismo ang 
responsable sa pag-parte sa Palestine at sa patuloy na pang-aapi 
nito. Ang konsensus ng mga imperyalista ay saksakang maka-Israel. 
Kahit na sila ay makipag-areglo para sa isang ceasefire o peace deal, 
nakakatiyak na sumasalamin ito sa kanilang interes, na panatilihin 
ang Zionistang estado bilang kanilang outpost sa rehiyon. Mula sa 
PLO [Palestinian Liberation Organization] hanggang sa kampanyang 
BDS [Boycott, Divestment, Sanctions], ang anumang estratehiya na 
umaasa sa mga mandarambong ng daigdig ay magpapatindi lamang 
sa pang-aapi ng Palestine at hahantong sa pagkabigo. 

Sa panig ng mga estadong Muslim, mula Egypt, Jordan at Lebanon 
hanggang sa Iran, sandaang beses na nilang sinaksak sa likod ang 
mga Palestino para sa kapakanan ng sarili nilang mga oportuni- 
stikong interes. Ang mga sheik, diktador at mullah na naghahari 
sa mundo ng mga Muslim ay “magtatanggol” sa Palestine sukat na 
ito'y nakakatulong sa kanilang layuning pang-ekonomiya at militar 
at napapalakas nito ang kanilang posisyon. Anumang estratehiya na 
sa kanila'y itatali ang pakikibaka para sa liberasyong Palestino ay 
siguradong mauuwi sa pagkakanulo. 

Ang kinakailangan ay estratehiyang nakasandig hindi sa “inter- 
national community” ng mga imperyalista at mga rehiyonal na 
kapitalistang tagapaghari kundi sa pagpapakilos sa pandaigdigang 
uring manggagawa laban sa lahat ng imperyalista at kapitalistang 
kapangyarihan. Ang kinakailangan ay ang alyansa ng mga mang- 
gagawa at magsasaka sa buong Gitnang Silangan para patalsikin 
ang mga imperyalistang U.S. at palayain ang buong rehiyon. Kabi- 
lang dito ang mga manggagawang Judeong Israeli na walang inte- 


res na patuloy na magpaggamit bilang mga peon ng U.S. Dagdag 
pa rito, ang mga mandirigma para sa Palestine ay dapat bumuo ng 
isang prenteng pang-internasyunal kasama ang mga organisasyon 
ng uring manggagawang Amerikano, British, Pranses at Aleman para 
mapigil ang pagpapadala ng armas sa Israel. Silang mga mangga- 
gawa ang naglululan sa kargamentong ito. At ang kanilang mga 
pakikibaka ang siyang pinakatiyak na paraan para pahinain ang 
imperyalismo at isulong ang layunin ng pagpapalayang Palestino. 

Pero nakikita natin na ang mga pinaka-maaasahang kaalyadong 
ito ay siyang iwinawaksi ng mga pan-Islamista at nasyonalista. Sa 
kanilang pakikipag-alyansa sa mga tagapagharing Arabo, sila'y 
nakipag-alyado sa mga tagapagsamantala ng masang Arabo. At 
ang mga manggagawang Amerikano at Europeo, kabilang ang mga 
manggagawang Judeo, ay hinding-hindi makakabig sa isang paki- 
kibaka na isinasagawa sa lilim ng bandilang Islam at para sa pagka- 
lipol ng lahat ng mga Israeli. 


Mga Sosyalistang Taga-alo para sa Hamas 


Kasunod ng opensiba ng Hamas laban sa Israel noong Oktubre 7, 
ang maka-Israeli media ay nagpakawala ng malawakang kampan- 
yang propaganda upang bigyang-katwiran ang madugong paggan- 
ting militar ng Israel at pagtakpan ang pang-aapi sa mga Palestino. 
Upang kontrahin ito, ang mga tinaguriang komunista at sosyalista 
mula sa Socialist Workers Party sa Britanya hanggang sa Partido 
Komunista ng Gresya ay nagwalis pailalim ng alpombra sa kriminal 
na pagpuntirya ng Hamas sa mga sibilyan sa ngalan ng karapatan 
ng Palestine na ipagtanggol ang sarili. 

Hindi lamang kinakaladkad sa putikan ang pangalan ng komu- 
nismo sa pag-anib nito sa mga krimen ng Hamas, kundi tinatanggap 
din nito na ang mga mamamayang Palestino ay patuloy na pamu- 
munuan ng mga panatikong Islamistang berdugo. Buong kaalaman 
nila na ang Hamas ay hindi magdudulot ng kalayaang Palestino 
pero nananatili silang tahimik sa usaping ito sa ngalan ng liberal 
na pagkakaisang walang laman. 

Ang buong estratehiya ng Hamas ay pukawin ang Israel sa isang 
matinding reaksyon, para na ring pinagsuot ng suicide vest ang 
buong Gaza. Kinakailangan ang walang-alinlangang paninindi- 
gan para ipagtanggol ang Gaza laban sa madugong paghihiganti 
ng Israel kasabay ang pagsalungat sa ganitong nakakapagpahamak 
na estratehiya. 

Ang ilang mga makakaliwa tulad ng Left Voice, seksyong U.S. 
ng Trotskyist Fraction, ay bumubulong sa dulo ng kanilang arti- 
kulo na “kami ay nasa panig ng paglaban ng mga mamamayang 
Palestino, pero hindi nagmumungkahi na kami'y nakikibahagi sa 
estratehiya at pamamaraan ng Hamas, na ang layunin ay magta- 
tag ng isang teokratikong estado” (7 Oktubre). Haya't nasabi, wala 
silang sinusulat na naglalayong lansagin ang kapit ng nasyonalismo 
at Islamismo sa mapagpalayang pakikibakang Palestino. Sila, tulad 
ng karamihan sa mga kaliwa, ay gumaganap ng papel ng mga liberal 
na taga-alo, na hindi maaaring maging mapagpuna sa mga grupong 
inaapi kahit na sila ay inaakay patungo sa bangin. 

Ang papel ng pseudo-sosyalistang kaliwa ay higit na kamuhi- 
muhi dahil sa desperado at patuloy na tumitinding pangangailangan 
ng mga Palestino ng isang mabisang bagtasan para sa pagpapalaya. 
Ang mga kaganapan ay mabilis na gumagalaw patungo sa isang 
antas ng patayan at reaksyon na hindi nasisilayan sa maraming 
dekada. Kung ang mga sosyalista ay hindi makikibaka para sa isang 
rebolusyonaryong tugon sa tunggalian, ang lumalalang despera- 
syon ng sambayanang Palestino ay muling ihahatid sa mga bisig 
ng Islamistang reaksyon habang ang mga Judeo ay lalong itutulak 
palalim sa yakap ng Zionismo. Ang karnabal ng reaksyon na ito ay 
hindi mananatili sa loob ng mga hangganan ng Israel at Palestine 
kundi lalaganap ng malayo at malawak sa Gitnang Silangan at sa 
daigdig. Isang kagyat na gawain ng mga sosyalista ang tapusin ang 
siklong ito. 

Ipagtanggol ang Gaza! 

Israel layas sa West Bank at Golan Heights! 

Para sa isang sosyalistang pederasyon ng Gitnang Silangan! 


